Die direkteur-generaal (DG) van die departement van openbare werke en infrastruktuur is een van die mense wat in ŉ forensiese ondersoek van PricewaterhouseCoopers (PWC) betrek word by beweerde betalingsongerymdhede en bedrieglike kontrakbestuur.

Die ondersoek hou verband met die staatsbegrafnisse van Winnie Madikizela-Mandela, die voormalige kabinetsminister dr. Zola Skweyiya en die ambassadeur en voormalige hoof van staatsprotokol Billy Modise.

Sunday Times het vroeër berig die drie staatsbegrafnisse het belastingsbetalers ŉ allemintige R76 miljoen uit die sak gejaag.

Die minister van openbare werke, Patricia de Lille, het daarna beveel dat bedrogsake aanhangig gemaak word sodat die uitgawes ondersoek kan word. Sy het glo ook voorgestel dat staatsbegrafnisse nie ŉ sekere bedrag mag oorskry nie.

Die parlement se staande komitee oor openbare rekeninge (Skoor) sê hy is diep bekommerd oor adv. Sam Vukela, DG van die departement, se vermeende betrokkenheid by die beweerde ongerymdhede.

Skoor sê hy verwag ŉ omvattende verslag van De Lille oor die inwerkingstelling van die aanbeveling dat korrektiewe stappe binne 14 dae teen Vukela gedoen moet word.

“Skoor het ook ŉ verslag van die minister aangevra oor die gesprek [met pres. Cyril Ramaphosa] oor die hersiening van prosedures vir staats- en amptelike begrafnisse om die kwesbaarheid daarvan vir bedrog en korrupsie te verminder,” het Mkhuleko Hlengwa, Skoor-voorsitter, gesê.

Die komitee wil dié verslag ook binne 14 dae op sy lessenaar sien.

Die komitee het reeds beveel dat De Lille en Ramaphosa beraadslag oor die tugstappe teen die DG.

Hlengwa sê indien nodig sal Skoor vra dat die kwessie op kabinetsvlak bespreek word en dit gaan onder die speaker van die parlement se aandag gebring word.

“Die komitee gaan ook regsadvies van die parlementêre regsdienste inwin oor watter stappe gedoen kan word,” het hy gesê.

Madikezela-Mandela is in April 2018 ná ŉ lang siekte dood. Haar begrafnisdiens is in die Orlando-stadion in Soweto gehou. Duisende mense het dit bygewoon.

Die 75-jarige Skweyiya is ŉ paar dae ná Madikizela-Mandela in ŉ Pretoriase hospitaal dood. ŉ Begrafnisdiens is in ŉ Pretoriase kerk vir hom gehou.

Modise (87) is in Junie 2018 ná ŉ lang siekte dood. Verskeie hooggeplaastes, onder wie Ramaphosa, het sy begrafnisdiens by ŉ sportklub in Johannesburg bygewoon.